CELEX: 32019D1671
Language: mt
Date: 2019-10-04 00:00:00
Title: Deċiżjoni ta’ Implimentazzjoni tal-Kunsill (UE) 2019/1671 tal-4 ta’ Ottubru 2019 dwar il-ħatra tal-Viċi President tal-Bord Superviżorju tal-Bank Ċentrali Ewropew

7.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 256/8
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2019/1671
         tal-4 ta’ Ottubru 2019
         dwar il-ħatra tal-Viċi President tal-Bord Superviżorju tal-Bank Ċentrali Ewropew
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (1), u b’mod partikolari l-Artikolu 26(3) tiegħu,
         Billi:
         
                     (1)
                  
                  
                     Fil-15 ta’ Ottubru 2013 il-Kunsill adotta r-Regolament (UE) Nru 1024/2013, li jikkonferixxi kompiti speċifiċi lill-Bank Ċentrali Ewropew (BĊE) fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu.
                  
               
                     (2)
                  
                  
                     L-ippjanar u l-eżekuzzjoni tal-kompiti kkonferiti lill-BĊE għandhom jitwettqu b’mod sħiħ mill-Bord Superviżorju tiegħu, li hu magħmul mill-President, il-Viċi President u erba’ rappreżentanti tal-BĊE, kif ukoll rappreżentant wieħed tal-awtorità kompetenti nazzjonali f’kull Stat Membru parteċipanti.
                  
               
                     (3)
                  
                  
                     Il-Bord Superviżorju huwa korp essenzjali fit-twettiq tal-kompiti superviżorji mill-BĊE. Għaldaqstant, ir-Regolament (UE) Nru 1024/2013 ta lill-Kunsill is-setgħa li jaħtar il-President u l-Viċi President tal-Bord Superviżorju.
                  
               
                     (4)
                  
                  
                     Fil-11 ta’ Frar 2014 il-Kunsill ħatar l-ewwel Viċi President tal-Bord Superviżorju permezz tad-Deċiżjoni ta’ Implimentazzjoni 2014/77/UE (2). Il-mandat tal-ewwel Viċi President tal-Bord Superviżorju ntemm fil-11 ta’ Frar 2019.
                  
               
                     (5)
                  
                  
                     F’konformità mal-Artikolu 26(3) tar-Regolament (UE) Nru 1024/2013, il-BĊE, wara li sema’ lill-Bord Superviżorju, għandu jippreżenta lill-Parlament Ewropew proposta għall-ħatra tal-Viċi President tal-Bord Superviżorju, li għandu jintgħażel minn fost il-membri tal-Bord Eżekuttiv tal-BĊE. Il-BĊE ppreżenta tali proposta fid-9 ta’ April 2019, u l-Parlament Ewropew approvaha fis-17 ta’ Settembru 2019,
                  
               ADOTTA DIN ID-DEĊIŻJONI:
         
            Artikolu 1
            Is-Sur Yves MERSCH huwa b’dan maħtur Viċi President tal-Bord Superviżorju tal-Bank Ċentrali Ewropew mis-7 ta’ Ottubru 2019 sal-14 ta’ Diċembru 2020.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fil-Lussemburgu, l-4 ta’ Ottubru 2019.
            
               
                  Għall-Kunsill
               
               
                  Il-President
               
               K. MIKKONEN
            
         
         
            (1)  ĠU L 287, 29.10.2013, p. 63.
         
            (2)  Id-Deċiżjoni ta’ Implimentazzjoni tal-Kunsill 2014/77/UE tal-11 ta’ Frar 2014 li timplimenta r-Regolament (UE) Nru 1024/2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU L 41 tat-12.2.2014, p. 19).